Sorana Cîrstea (33 de ani, 24 WTA) a fost învinsă în "optimile" turneului de la Miami de Danielle Collins (30 de ani, 53 WTA), scor 4-6, 2-6. În fața lui Collins nimic n-a mers conform planului. Serviciul americancei a pus-o constant în dificultate pe Sorana. În actul inaugural a fost o defensivă continuă și epuizantă. Măcinată de loviturile năprasnice de forehand, sportiva "tricoloră" a cedat setul după 40 de minute, scrie gsp.ro.
Semifinalista de anul trecut a realizat că trebuie să fie mai agresivă. Primele șanse de break au apărut rapid, în game-ul secund. Danielle le-a anulat, și de această dată, cu niște servicii-rachetă și voleuri sigure.
Românii din tribune au remarcat plusul de curaj din joc. Un "Rupe-o, Sorana!" a întrerupt liniștea și a răsunat până pe arena centrală, acolo unde Hurkacz și Korda intraseră în decisiv.
Posibil ca absolventa Universității din Virgina să fi înțeles câte ceva din strigăte, pentru că au urmat momente cu lovituri furioase, mai titrează gsp.ro.
Sorana a punctat doar la capitolul estetic, lovituri de generic, dar sporadice. Aplaudată de spectatori, dar cu bagajele către sezonul de zgură din Europa.
Collins n-a lăsat nimic la voia întâmplării, a continuat să dea cât de tare poate. A găsit des liniile terenului și biletul către sferturile de finală. Acolo va da peste Caroline Garcia (27 WTA). Franțuzoaica a trecut de altă americancă, Coco Gauff (3 WTA), scor 6-3, 1-6, 6-2.